אלו הרחובות בירושלים שיהיו חסומים עד השעה 18:00: רחוב יצחק קריב, שלמה המלך, דרך בית לחם, מאיר ומיכאל סגן כהן, יצחק אלחנן, שלום עליכם, קרן היסוד, רמב"ן, דרך רופין, שמואל סטפו וייז, שדרת המוזיאונים, אליעזר קפלן, יואל חסון, שדרות יצחק רבין מצומת משרד החוץ/הסינמה סיטי, בצלאל, שמואל הנגיד, גרשון אגרון, אמיל בוטא, שמאע אליהו. כמו כן צפויים שיבושי תנועה ברחובות המשיקים למסלולי המרוץ.
בנוסף, רחובות אלה יהיו חסומים לתנועת הולכי רגל בין השעות 13:30-17:30. שוטרי תנועה יכוונו את תנועת כלי הרכב לצירים חלופיים. ניתן להתעדכן ברשימת החסימות והדרכים החלופיות באפליקציית וויז, בדף הפייסבוק ואתר האינטרנט של עיריית ירושלים ובמוקד המידע של משטרת ישראל במספר 110 בטלפון.
הרכבת הקלה פועלת בשירות מקוצר: מתחנת חיל האוויר עד לשער שכם, ומתחנת הר הרצל עד לשוק מחנה יהודה (תחנות העירייה, יפו מרכז והדווידקה לא יפעלו). צפויים שיבושים בקווי התחבורה הציבורית לאורך כל היום וניתן להתעדכן במוקד במספר הטלפון 8787*.
תנועה חופשית תתאפשר במרבית שכונות העיר וציר בגין (כביש מס' 50) יישאר פתוח לכל אורכו מצפון ועד דרום. הגישה לכותל המערבי ולרובע היהודי תיעשה דרך בתי מחסה, שער האשפות, מנהרת השלום, דרך יריחו, ואדי ג'וז והגבעה הצרפתית. החזרה תיעשה באותו הציר עד לרובע היהודי. הגישה למושבה הגרמנית תתאפשר דרך הרחובות המערביים לשכונה.
ראש הממשלה בפתיחת המרוץ: "כל עם ישראל דוחף אתכם"
ראש הממשלה בנימין נתניהו ורעייתו שרה הגיעו הבוקר לאחל הצלחה למשתתפי מרוץ ג'ירו ד'איטליה שייערך בשלושת הימים הקרובים בישראל, לראשונה מאז שהחל. בין המשתתפים נמצאים גם שני ישראלים, גיא שגיב וגיא ניב, שהודו לו בחזרה והתחייבו "לעשות הכל כדי לייצג את ישראל בכבוד".
"העובדה שאתם פה זה כבר דבר חשוב מאוד", אמר נתניהו לישראלים. "אנו מאחלים לכם הצלחה גדולה. אנחנו תמיד מוכיחים שאנחנו יכולים לעשות הרבה יותר ממה שמצפים. אם היינו יכולים כל עם ישראל היה עומד פה ודוחף".
מרוץ הג'ירו הוא אירוע הספורט הגדול ביותר שהתקיים אי פעם בישראל והוא יוזנק היום בצהריים בירושלים. זוהי הפעם הראשונה בהיסטוריה של המרוץ שהוא מתרחש מחוץ לגבולות יבשת אירופה. רוכבי האופניים הטובים בעולם שהגיעו מ-22 מדינות - ירכבו ברחובות הבירה לאורך היום.
המרוץ ייערך במתכונת "נגד השעון", כלומר הרוכבים לא יתחרו אחד נגד השני אלא ינסו להשלים את המסלול בזמן הקצר ביותר. תוואי המרוץ יעבור בשדרות דוד המלך על פני מתחם ימק"א ומלון המלך דוד. בהמשך יעברו הרוכבים דרך הרחובות קרן היסוד, המלך ג'ורג' ובצלאל לכיוון קריית הממשלה. רוכבי האופניים הטובים בעולם יחלפו על פני ביהמ"ש העליון והכנסת ויעשו את דרכם לשדרת המוזיאונים שם נמצאים מוזיאון ישראל והיכל הספר.
הרוכבים יעשו את דרכם חזרה לשכונת רחביה, יחצו את כיכר פאריז וימשיכו ברחוב אגרון. משם יגיעו לישורת האחרונה - טיפוס קשה במעלה רחוב שלמה המלך, מקניון ממילא ועד לקו הסיום הממוקם בכיכר צה"ל - מול חומות העיר העתיקה. כאמור, הרוכבים יוזנקו בשעה 13:50 וטקס הסגירה מתוכנן להתקיים בשעה 17:00.
בעקבות השרב הכבד שיורגש היום בירושלים - משרד הבריאות מוציא הנחיות לציבור הצופים והמעודדים על מנת להימנע ממקרי התייבשות, מכות חום וחשיפה לשמש.
המשרד ממליץ למי שמתכוון להגיע לצפות במירוץ להקפיד על שתייה מרובה של מים, לשהות בצל בייחוד בשעות הצהריים, ללבוש בגדים שמגנים על עור חשוף, לחבוש כובע רחב שוליים, להימרח בקרם הגנה עם מקדם הגנה המגן מפני קרינת UVA ו-UVB, והרכבת משקפי שמש מסננות קרינה.
המשרד אינו ממליץ לחולים כרוניים וחולי לב לצאת מהבית. פרטים נוספים ניתן למצוא באתר משרד הבריאות.
הרוכבים הגיעו לארץ מ-22 מדינות, וביניהן ארה"ב, צרפת, איטליה, דרום אפריקה ואוסטרליה. גם רוכבים מבחריין ואיחוד האמירויות הגיעו - ולראשונה בתולדות המרוץ תהיה אף נציגות ישראלית: גיא שגיב וגיא ניב. הרוכבים יעברו 410 קילומטרים של מסלולי אופניים מעכו ועד אילת. רשת של צלמים רכובים על אופנועים ושני מסוקים בשמיים יתעדו ויכסו את המרוץ בכל שלביו.
בשבת ירכבו המשתתפים במסלול של 161 קילומטרים מאצטדיון סמי עופר בחיפה לתל אביב. הם צפויים להצפין לעכו, ומשם יעשו את הדרך בחזרה דרומה לזכרון יעקב וקיסריה - עד לפארק הירקון, שדרות רוטשילד ולנקודת הסיום בטיילת תל אביב.
ביום האחרון של המרוץ בישראל, יום ראשון, ייצא לדרך השלב השלישי: 229 קילומטרים מבאר שבע לאילת. הרוכבים יוזנקו מרחבת עיריית באר שבע ויעברו במדרשת בן גוריון בשדה בוקר, במצפה רמון, קיבוץ יטבתה - ועד לעיר הדרומית, שם שיפצו כיכרות כדי שהרוכבים יוכלו "לטוס" על המסלול.
אחרי שיגיעו לאילת, יעזבו משתתפי המרוץ את ישראל וימשיכו בו ברחבי איטליה, עד לנקודת הסיום בוותיקן ב-27 במאי. הציבור הרחב מוזמן לצאת לכבישים ולצפות באירוע ספורט בינלאומי בסדר גודל שטרם נראה בישראל.